Diari Oficial de la Generalitat Valenciana


Sumari del DOGV 96, del 05-03-1983 (1983/802137)

REIAL DECRET 4.015/1982, de 29 de desembre, pel qual s'aproven les normes de traspàs de funcions i serveis de l'Estat a la Generalitat Valenciana i funcionament de la Comissió Mixta prevista en la disposició transitòria quarta del seu Estatut d'Autonomia.
---------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1982/12/29/4015/dof/vci/html**

### Dades del document

Número de DOGV
:   96

Data del DOGV
:   05-03-1983

Secció del DOGV
:   DISPOSICIONS GENERALS

Número del document
:   1983/802137


Data del document
:   29-12-1982

Organisme emissor
:   Ministeri d'Administració Territorial

Tipus de document
:   Reial decret

Reial Decret 4015/1982, de 29 de desembre, pel qual s'aproven les normes de traspàs de funcions i serveis de l'Estat a la Generalitat Valenciana i funcionament de la Comissió Mixta, prevista en la Disposició Transitoria Quarta del seu Estatut d'Autonomia.  
La disposició transitòria quarta de l'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol, determinà les bases per al traspàs de les funcions i serveis inherents a les competències que, segons l'Estatut, corresponen a la Comunitat Autònoma, en les quals es preveu la creació d'una Comissió Mixta Paritària per a efectuar els esmentats traspassos.  
Constituïda la dita Comissió, cal establir les normes adequades per al funcionament i desenvolupament de la funció encomanada a aquest òrgan col·legiat, així com determinar la situació dels funcionaris de l'Estat adscrits als serveis que es transfereixen a la Generalitat Valenciana.  
Aquestes normes, elaborades al si de la Comissió, han estat acceptades en la seua redacció definitiva pel Ple, en sessió celebrada el dia 27 de desembre de 1982, i resulta oportú de procedir a la seua aprovació mitjançant el present Reial Decret.  
En virtut d'açò, a proposta del Ministre d'Administració Territorial i prèvia deliberació del Consell de Ministres en la reunió del dia 29 de desembre de 1982,  
DECRETE  
Article 1.r La Comissió Mixta de Transferències, constituïda d'acord amb la disposició transitòria quarta de l'Estatut d'Autonomia de la Comunitat Valenciana, ajustarà la seua actuació a les presents normes, que ella mateixa formula dins dels preceptes de l'esmentada disposició transitòria i de la resta de les normes del referit Estatut.  
Article 2.n La Comissió Mixta estarà composta paritàriament per vuit Vocals designats pel Govern i uns altres vuit pel Consell de la Generalitat Valenciana, i serà presidida pel Ministre d'Administració Territorial i per un representant expressament designat pel citat Consell. El primer actuarà com a President i el segon com a Vicepresident i exerciran les funcions inherents als esmentats càrrecs.  
Tant el President com el Vicepresident, així com els Vocals, podran ser substituïts en qualsevol moment pels òrgans que els hagen designat, comunicant-ho oficialment a la mateixa Comissió.  
Article 3.r. La Secretaria de la Comissió Mixta de Transferències serà exercida per un funcionari de l'Estat i un altre del Consell, designats per la mateixa Comissió Mixta, sobre les propostes que formulen el seu President i Vicepresident, respectivament.  
Els Secretaris alçaran conjuntament actes de les reunions de la Comissió, autoritzades amb signatures i visades per la Presidència, i expediran les certificacions dels acords que han de ser elevats com a propostes a l'aprovació del Consell de Ministres.  
El Secretari proposat pel President custodiarà la documentació i atendrà el funcionament intern de la Comissió.  
Article 4.t. La Comissió es reunirà en Ple a Madrid o a la Comunitat Valenciana, a parer de la Presidència. La convocatòria correspondrà al President, d'acord amb el Vicepresident, i serà notificada als Vocals amb una antelació mínima de quaranta-vuit hores, llevat dels casos d'urgència lliurement apreciats pel convocant.  
De cada reunió, se'n prendrà una acta que inclourà la llista dels assistents i els acords haguts, prescindint de les deliberacions, llevat que la Presidència o algun Vocal sol·licite que s'hi incloga alguna manifestació produïda al llarg de la reunió. Les actes s'estendran per duplicat, en interés de la representació de l'Estat i de la Comunitat Autònoma.  
Article 5.e. Correspondrà al Ple aprovar els acords de traspàs de funcions i serveis, amb el contingut que s'hi determina més endavant, i prendrà la resta de les decisions que corresponguen a la seua competència. En especial li correspondrà la interpretació i el desenvolupament d'aquestes normes i resoldre les qüestions que li sotmeten els Organismes encarregats d'acomplir i d'executar els acords abans esmentats.  
Els acords seran adoptats per consens d'ambdues representacions i es considerarà formalitzada la proposta al Govern quan el President i el Vicepresident de la Comissió donen la conformitat expressa.  
Article 6.é Sense perjudici del que disposa l'apartat següent per a preparar els traspassos i per a verificar-los per blocs orgànics de naturalesa homogènia, la Comissió Mixta de Transferències estarà assistida per Comissions Sectorials d'àmbit nacional, agrupades per matèries, la funció principal de les quals serà determinar, amb la presentació de l'Administració de l'Estat, els traspassos de competències i de mitjans personals, financers i materials que ha de rebre la Comunitat Autònoma. Les Comissions Sectorials traslladaran les propostes d'acord a la Comissió Mixta perquè, si escau, les ratifique. Als efectes previstos en aquest apartat, les Comissions Sectorials seran constituides d'acord amb el Reial Decret 2.968/1980, de 12 de desembre, i disposicions complementàries. El règim de funcionament i d'adopció d'acords d'aquestes Comissions Sectorials serà establert per elles mateix.  
2. Per a la preparació de les Transferències i traspassos   
en matèria del seu Estatut que ultrapassen el que preveu l'article 148 de la Constitució o en les altres d'especial interés o significació per a la Generalitat Valenciana, la Comissió Mixta és assistida per ponències especialitzades amb participació paritària d'ambdues representacions que podran tenir l'assistència dels experts que consideren convenients.  
Article 7.é. Els acords de Transferències de funcions i de traspàs de serveis inclouran, almenys, els següents extrems:  
A) Referència a les normes constitucionals, estatutàries i aprovades per Llei Orgànica en què s'empara cada traspàs.  
B) Identificació concreta dels serveis transferits i de les funcions i competències que passarà - exercir la Generalitat Valenciana.  
C) Especificació dels serveis i de les funcions i competències que sobre matèria objecte de traspàs continuen corresponent a l'Administració de l'Estat.  
D) Identificació concreta i específicació d'aquelles funcions concurrents i compartides entre ambdues Administracions, determinant les formes institucionals de cooperació entre elles.  
E) Inventari detallat dels béns, drets i obligacions de l'Administració de l'Estat que estiguen adscrits a la prestació del servei transferit o que pertanyen per qualsevol títol a la Institució que és traspassada, amb específicació de les dades que permeten la correcta identificació dels béns immobles i amb determinació de les concessions i contractes afectats pel traspàs.  
Els bens, drets i obligacions traspassats continuaran en les mateixes condicions jurídiques, subrogant-s'hi la Generalitat Valenciana.  
F) Relacions nominals del personal adscrit als serveis que es traspassen, amb expressió del número de Registre Personal i, a més, si es tracta de funcionaris, Cos, lloc de treball, situació administrativa i règim de retribucions bàsiques i complementàries: en el cas de personal laboral s'hi expressarà la categoria, lloc de treball i règim de retribucions, i en el de personal contractat en règim de dret administratiu, el Cos o l'Escala a què s'assimila i les retribucions. En cap cas podran transferir-se places vacants no dotades pressupostàriament.  
G) Relació de vacants dotades pressupostàriament dels serveis i Institucions que es traspassen, amb indicació del Cas a què estan adscrites, nivell orgànic i import de la dotació econòmica.  
H) La valoració definitiva o provisional del cost efectiu dels serveis transferits, així com les modificacions que hagen d'operar-se en els pressupostos de l'Estat o dels Organismes Autònoms corresponents. Quan la valoració del cost siga definitiva, es determinarà el percentatge equivalent sobre els ingressos del pressupost de l'Estat. Aquesta valoració es farà d'acord amb allò previst en la disposició transitòria cinquena de l'Estatut d'Autonomia.  
I) Inventari de la documentació administrativa relativa als serveis o competències transferides.  
J) Data d'efectivitat de les Transferències de les competències, funcions, serveis i Institucions traspassats, que coincidirà amb els dies 1 de gener ó 1 de juliol de cada any.  
Article 8.e. Els expedients en tramitació corresponents als serveis o competències pendents de resolució definitiva abans de la data d'entrada en vigor de la transferència seran lliurats a la Comunitat Autònoma per a la seua decisió. Això no obstant, els recursos administratius contra resolucions de l'Administració de l'Estat seran tramitats i resolts pel seus òrgans.  
2. El lliurament de béns, drets i obligacions i documentació haurà de formalitzar-se mitjançant la corresponent acta de lliurament i recepció, conformement a la normativa estatal corresponent.  
3. Pel que fa a la documentació arxivada, la Generalitat Valenciana en podrà sol·licitar el lliurament per a la millor prestació de servei.  
L'Administració de l'Estat la remetrà en original o per còpia, segons considere convenient en cada cos.  
Article 9.1. De cada acord de traspàs de serveis que adopte la Comissió Mixta s'expedirà una certificació, segons el que disposa l'article 3.1, a fi que el Ministeri d'Administració Territorial l'eleve al Govern per a l'aprovació mitjançant Reial Decret, on la certificació haurà de figurar com a annex. Aquesta aprovació serà comunicada al President de la Comunitat Valenciana no per conducte reglamentari, a fi que n'ordene la publicació al «Diari Oficial de la Generalitat Valenciana».  
Article 10. Serà títol suficient per a la inscripció en el Registre de la Propietat del traspàs de béns immobles de l'Administració de l'Estat a la Comunitat Autònoma, la certificació per la Comissió Mixta dels acords de traspàs degudament promulgats. Aquesta certificació haurà de contenir els requisits exigits per la legislació hipotecària i expressió del caràcter del traspàs.  
El canvi de titularitat en els contractes de lloguer de locals per a oficines públiques dels serveis transferits no es reputarà traspàs i no donarà dret a l'arrendatari d'extingir o de modificar els elements objectius del contracte.  
Article 11.1. Els funcionaris de carrera de l'Administració Civil de l'Estat, de l'Administració Institucional i de les, Entitats Gestores i Serveis Comuns de la Seguretat Social adscrits a funcions o serveis traspassats a la Generalitat Valenciana passaran a dependre d'aquesta, amb les següents característiques:  
A) Quedaran en situació de supernumeraris dels Cossos o Escales a què pertanyien en el moment del traspàs, tot tenint dret de referència permanent per al reingrés al servei actiu en la localitat on servien quan passaren a aquesta situació.  
El reingrés al servei actiu en altres localitats quedarà subjecte a les normes que siguen d'aplicació general.  
B) El temps de serveis prestats en la Comunitat Autònoma serà computable a tots els efectes en els Cossos o Escales en el moment del traspàs. Així mateix, el temps de serveis acreditats en els Cossos o Escales a què pertanyen en el moment de traspàs serà computable a tots els efectes en la Comunitat Autònoma.  
En cap de cas podrà haver duplicitat en el còmput de serveis.  
C) La Generalitat Valenciana assumirà les obligacions de l'Estat en matèria de Seguretat Social respecte d'aquests funcionaris. Mai no podrà existir duplicitat de pensions com a conseqüència dels serveis prestats a l'Estat i a la Comunitat Autònoma.  
D) D'acord amb el que estableix la disposició transitòria quarta de l'Estatut d'Autonomia, als funcionaris esmentats els seran respectats els drets de qualsevol naturalesa que els corresponguen en el moment del traspàs, fins i tot el de participar en els concursos de trasllats que l'Estat convoque, en igualtat de condicions que la resta dels membres del seu Cos o Escala, podent exercir així el seu permanent dret d'opció.  
E) Les dotacions pressupostàries dels funcionaris a què fan referència els paràgrafs anteriors seran transferides a la Generalitat Valenciana es donaran de baixa en els Pressupostos Generals de l'Estat.  
2. Als funcionaris interins, personal contractat en règim de dret administratiu i personal laboral transferit els seran respectats els drets que els corresponguen en el moment de l'adscripció i, entre aquests, el de concórrer a torns restringits d'accés a la funció pública. Les dotacions pressupostàries corresponents es donaran de baixa en els Pressupostos Generals de l'Estat. Mentre no es modifique la naturalesa jurídica de la prestació de serveis, es mantindrà el règim de Seguretat Social aplicable en el moment de l'adscripció, amb càrrec a la Generalitat Valenciana.  
Article 12. Els traspassos de serveis inclouran la totalitat de les unitats administratives corresponents als esmentats serveis transferits de l'Administració de l'Estat. Quan açò legalment no es puga aconseguir s'establirà la necessària adaptació del servei traspassat i la seua coordinació amb els que continuen prestant l'Administració de l'Estat, per tal d'aconseguir el màxim rendiment, evitant duplicitat o interferència de respectives actuacions.  
En aquests casos se procurarà també de no recórrer a la creació de Comissions Paritàries i d'altres òrgans de coordinació excepte quan siguen inexcusables o resulten d'alguna disposició de l'Estatut d'Autonomia de la Comunitat Valenciana.  
Article 13. La Comissió Mixta procedirà a les Transferències de competències, funcions i serveis de l'Estat que li corresponguen a la Comunitat Autònoma Valenciana, segons l'Estatut d'Autonomia, amb la màxima celeritat possible i sense interrupció fins deixar-los complets com més prompte possible.  
Sense perjudici dels calendaris que per al millor desenvolupament del treball puguen establir-se en cada moment, en el terme d'un any, a comptar des de la seua constitució, s'haurà d'acordar formalment el terme dins del qual haurà de completar-se la totalitat dels traspassos de funcions i serveis que corresponguen a la Generalitat Valenciana, d'acord amb l'Estatut d'Autonomia, elevant tot seguit l'esmentat acord al Govern i a la Generalitat Valenciana.  
Article 14. Per a l'eficaç compliment de les seues funcions, la Comissió Mixta podrà reclamar per conducte reglamentari dels diferents Ministeris, Centres, Organismes Autònoms i dependències administratives la documentació i informes necessaris per a prendre els acords de traspàs i consignar-hi els extrems referits en l'article 7.e. També podrà delegar en algun dels Vocals la pràctica de les actuacions o diligències que considere necessàries per a dur a cap el treball.  
Article 15. Una vegada acomplert el traspàs de la totalitat dels serveis que constitueix la finalitat d'aquesta Comissió Mixta, aquesta es dissoldrà.  
DISPOSICIO FINAL  
La vigència d'aquestes normes s'iniciarà el mateix dia de la publicació en el «Boletín Oficial del Estado». Madrid, 29 de desembre de 1982.  
JUAN CARLES R.  
El Ministre d'Administració Territorial,   
TOMAS DE LA QUADRA SALCEDO FERNANDEZ DEL CASTILLO


Còpia Permalink ELI